சபை கூடியது. ‘பிரசிடெண்ட்’ கொச்சு குஞ்ஞப்பன் நாயர் அமர்ந்து கோமணத்தை சற்றே இளக்கிவிட்டு பலத்த ஏப்பம் விட்டு ”வாயு….”என்று பக்கத்திலிருப்பவர்களிடம் சொன்னார்.நல்ல நாயர்களுக்கு கண்டிப்பாக வாயுப்பிரச்சினை இருக்கும். இலைபோட்டு உண்டால் இல்லாமலிருக்குமா என்ன? நாயர் மகாத்மியம் வாழ்ந்த பழைய காலத்தில் நாயர்களுக்கு இதற்காகவே இன்னொரு துளை இருந்ததாக சொல்லப்படுவதில் சற்றே மிகை இருக்கலாம், ஆனால் புராணத்த்தில் அனுமன்,பீமன் போன்றவர்கள் வாயுபுத்திரர்கள் என்றுதானே சொல்லப்பட்டிருக்கிறார்கள்? உடனே எல்லாரும் ஏப்பங்கள் விட்டு அவரவர் வாயுக்களின் கலவைவிகிதாச்சாரம் பற்றிபேசியபின் சிங்ஙம்பள்ளி ஸ்ரீதரன் நாயர் மெல்ல விஷயத்துக்கு வந்தார். அவரை ஸ்திரீதரன் நாயர் என்று சொல்வதுண்டு. மெல்லிய குரல். முலைகளும் உண்டு.